KOMMISSIONENS AFGØRELSE af 9. juli 1996 om afslutning af antidumpingproceduren vedrørende importen af visse typer sengelinned med oprindelse i Indien, Pakistan, Thailand og Tyrkiet (96/416/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 23,

under henvisning til Rådets forordning (EØF) nr. 2423/88 af 11. juli 1988 om beskyttelse mod dumpingimport eller subsidieret import fra lande, der ikke er medlemmer af Det Europæiske Økonomiske Fællesskab (2), senest ændret ved forordning (EF) nr. 522/94 (3), særlig artikel 5, stk. 4, og artikel 9,

efter konsultation i Det Rådgivende Udvalg, og

ud fra følgende betragtninger:

I. PROCEDURE

(1) I september 1993 modtog Kommissionen en klage fra udvalget for bomulds- og dermed beslægtede tekstilindustrier i EF (Eurocoton) vedrørende importen af visse typer sengelinned med oprindelse i Indien, Pakistan, Thailand og Tyrkiet. Klagen blev indgivet på vegne af producenter af den pågældende vare, som angiveligt tegnede sig for hovedparten af den samlede produktion af sengelinned i Fællesskabet. Klagen indeholdt bevis for, at der fandt dumping sted og forvoldtes væsentlig skade som følge heraf, hvilket ansås for tilstrækkeligt til at begrunde iværksættelsen af en procedure. Kommissionen offentliggjorde derfor en meddelelse i De Europæiske Fællesskabers Tidende (4) om indledning af en antidumpingprocedure vedrørende Fællesskabets import af visse typer sengelinned af visse fibre, rene eller blandede, bleget, farvet eller trykt, henhørende under KN-kode 6302 21 00, 6302 22 90, 6302 31 10, 6302 31 90 og 6302 32 90.

(2) Kommissionen underrettede officielt de eksportører og importører, som den vidste var berørt af sagen, samt repræsentanter for eksportlandene og klagerne og gav de direkte berørte parter lejlighed til at tilkendegive deres mening skriftligt og til at anmode om at blive hørt mundtligt.

(3) På grund af den indsamlede informationsmængde og undersøgelsens kompleksitet oversteg procedurens varighed den sædvanlige varighed på et år, jf. artikel 7, stk. 9, i forordning (EØF) nr. 2423/88.

II. TILBAGETRÆKNING AF KLAGEN OG AFSLUTNING AF PROCEDUREN

(4) De fællesskabsproducenter, der havde indgivet klagen vedrørende importen af visse typer sengelinned med oprindelse i Indien, Pakistan, Thailand og Tyrkiet, trak formelt denne tilbage. Kommissionen finder, at en afslutning i denne forbindelse ikke vil være i modstrid med Fællesskabets interesser.

(5) Antidumpingproceduren vedrørende importen af visse typer sengelinned med oprindelse i Indien, Pakistan, Thailand og Tyrkiet bør derfor afsluttes uden indførelse af beskyttelsesforanstaltninger.

(6) Det Rådgivende Udvalg er blevet konsulteret og gjorde ikke indsigelse.

(7) De interesserede parter blev underrettet om de vigtigste kendsgerninger og overvejelser, på grundlag af hvilke Kommissionen havde til hensigt at afslutte proceduren, og har haft lejlighed til at fremsætte bemærkninger hertil -

TRUFFET FØLGENDE AFGØRELSE:

Eneste artikel

Antidumpingproceduren vedrørende importen af visse typer sengelinned med oprindelse i Indien, Pakistan, Thailand og Tyrkiet afsluttes.

Udfærdiget i Bruxelles, den 9. juli 1996.

På Kommissionens vegne

Leon BRITTAN

Næstformand

(1) EFT nr. L 56 af 6. 3. 1996, s. 1.

(2) EFT nr. L 209 af 2. 8. 1988, s. 1.

(3) EFT nr. L 66 af 10. 3. 1994, s. 10.

(4) EFT nr. C 21 af 25. 1. 1994, s. 8.